Pilotfrue: – Jeg lurer litt på hvor den onde sirkelen skal ende
Listene er hentet ut mandag denne uken og er basert på hva bloggerne selv skriver. Blogg.no: 1. Isabell Raad (Sraad) - Har operert puppene, brukt Botox og Restylane. 2. Sophie Elise - Har operert nese, pupper og brukt Restylane. 3. Julianne «Pilotfrue» Nygård - Har tatt Botox og fillers. 4. Kristina Andersen - Har tatt Restylane. 5. Ida Wulff - Har tatt Botox og Restylane. United Influencers: 1. Caroline Berg Eriksen - Har brukt Restylane. 2. Marna «Komikerfrue» Haugen - Har brukt Botox og Restylane 3. Anna Rasmussen - VG har ikke funnet noen innlegg om fiksing på eget utseende. 4. Lene Orvik - Har skrevet at hun ikke har tatt operasjoner. 5. Anette Marie Antonsen - Har operert puppene og tatt Restylane. Alle bloggerne som mandag denne uken var på topp 5-listen hos Blogg.no har skrevet om at de bruker eller har brukt såkalte fillers – også kjent som Botox og Restylane. To av dem har også tatt kosmetiske operasjoner. Tre av fem på topplisten til United Influencers på samme tid har vært åpne om sin bruk av fillers. Én av dem har lagt seg under kniven for å justere utseendet. United Influencers og Blogg.no er de to største bloggplattformene i Norge, og hvem som ligger på topp fem endrer seg stadig. De fleste av innleggene som omhandler bruk av fillers eller operasjoner er fra 2014 eller tidligere, og det er oftest skrevet når de begynte, og om en eller to av påfyllene. Julianne Nygård (25), som står bak bloggen Pilotfrue, er blant dem som har skrevet om at hun har tatt Botox og fillers. – Jeg lurer litt på hvor den onde sirkelen skal ende. Vi inspirerer hverandre til å fikse på utseendet så vi ser perfekte ut på bloggen, sier Nygård til VG. Også Kristina Andersen (25), Ida Wulff (25), Caroline Berg Eriksen (25) og Marna Haugen Burøe (34) har skrevet om bruken av injeksjoner på sine blogger. Det er kun Anna Rasmussen (19) og Lene Orvik (29) blant de ti mest leste som ikke har innlegg om fiksing på eget utseende.Sophie Elise (21), Isabel Raad (21) og Anette Marie Antonsen (29) har tatt kosmetiske operasjoner, som de har skrevet om på bloggene. Sophie Elise skriver i et blogginnlegg at hun har vært litt kvalm over «bloggreia» de siste dagene. – Det er kroppshysteri over alt. Jeg er ferdig med å påpeke mine egne «feil» og jeg har heller ingen interesse av å lese om det heller, skriver hun. Sophie Elise opplyser via sin manager Marte Schei at hun ikke vil kommentere saken. Husker du Sophie Elises puppestunt Anette Marie Antonsen angrer på at hun tok silikon i brystene for ti år siden. – Jeg var ung og trodde at hvis jeg fikk store pupper ville jeg også føle meg sexy, sier hun. Hun mener at før man er 24 år klarer man ikke se det store bildet. – Man skjønner ikke at det er unødvendig å skjære sin egen kropp eller operere noe som ikke er sykt, sier hun. Antonsen forteller at hun hadde en blogg da hun opererte, men at blogg på den tiden ikke var det samme som nå. – Bloggen betydde ingenting for avgjørelsen, sier hun. Antonsen forteller at hun får vondt av dem som vokser opp i det hun kaller en «instagramverden». Der de ser bilder av forbilder som ser ut på en måte som er uoppnåelig. Hun mener ingen ser ut som på Instagram uten filter og poseringer. – Jeg er livredd for at min datter skal bli oppslukt av noen andres utseende. Jeg hadde blitt knust om hun hadde sagt hun ønsket å operere seg, sier hun. Les også: Artist oppfordrer til å bli glad i kroppen man er født iBåde Julianne Nygård og Isabel Raad forteller til VG at de alle føler press, mest fra seg selv, på at de må se perfekte ut på bloggen. – Jeg får jo hele tiden kommentarer angående utseendet mitt, så det er klart det påvirker meg litt, sier Raad. Ingela Lundin Kvalem, førsteamanuensis ved Universitetet i Oslo, sier at det ikke bare er bloggere som definerer hva som er perfekt. Media formidler idealene som sier hvordan du skal se ut, og hvordan du kommer deg dit, forteller hun. Om man ser det på en blogg eller ser på «Extreme Make-Over» på TV tror ikke Kvalem har noe å si. – De som har bloggernes utseende som sitt ideal, vil prøve å bli likest mulig. Hvis det ikke er ditt kroppsideal, vil du ikke bli like påvirket, sier hun. Julianne Nygård er tydelig på at hun ikke oppfordrer leserne sine til å gjøre som henne. – Jeg har selvfølgelig tenkt på at jeg kanskje lærer leserne mine at man bare kan operere bort kompleksene. Det er ikke enten eller, du må både leve sunt og trene så du føler deg bra, men hvis du har komplekser for linjene i pannen så skjønner jeg ikke hvorfor man ikke skal kunne ta dem bort når du har mulighet til det, sier Nygård.Kristin Gjelsvik (29), bloggeren bak styleconnection.blogg.no, mener at det ikke er greit at fiksing på utseendet blir normalisert. – Det skal ikke normaliseres fordi jeg syns det er sykt at 10-åringer skal jage idealer som er falske, mener hun. På mandag tok et oppgjør med dette på bloggen sin: «Det hverken normalt eller greit at unge jenter legger seg under kniven like hyppig som de skifter truse» I disse dager er Gjelsvik glad hun har bloggen, hun føler hun er den eneste som går mot strømmen. Både hun og Isabel Raad er tidligere «Paradise Hotel»-deltagere. Gjelsvik mener bloggere må være sitt ansvar bevisst når de skriver om fiksingen på utseendet. – Du kan skrive innlegg som går bra, men med gode verdier. Bloggere bør begynne å provosere i riktig retning, mener hun. Isabel Raad mener det ikke bare er toppbloggerne som normaliserer fiksing på eget utseende. – Jeg mener at man ikke kan legge skylden på bloggere. Det har bare blitt mer normalt generelt sett i dagens samfunn. Vi gjør det jo også på grunn av at vi bli påvirket selv. Hun understreker også at hun betaler selv, og at hun ikke får sponset hverken operasjoner eller injeksjoner. På mandag lå bloggen hennes på toppen av blogg.no-listen. Innlegget hun skrev om at hun skulle operere rumpen større ga mange klikk til bloggen. Raad ønsker ikke å svare VG på om hun skriver om inngrepene for å skape trafikk på bloggen. Torsdag ligger bloggen hennes på tredje plass på topplisten. Hun understreker imidlertid at hun tok Restylane før bloggen ble stor, og at hun tok silikon i puppene for tre år siden. – Jeg har tenkt nøye gjennom det, sier hun. Berit Skog, førsteamanuensis ved Norges teknisk-naturfaglige universitet (NTNU), sier at en av årsakene til at mange leser blogger for å lære noe nytt om mat, trening eller utseende. Hun har gjennomført en undersøkelse om blogglesere, og fant ut at de fleste leser blogger fordi de syns det er gøy. Hun forteller at ting som provoserer eller skaper nysgjerrighet vil gjøre at mange velger å gå inn på innlegget. – Bloggere som fremstår litt som kjendiser vil få mange klikk, i den pakken ligger det ofte at de har fikset på utseendet sitt, sier hun. Caroline Berg Eriksen, Anna Rasmussen og Kristina Andersen har ikke svart på VGs henvendelser. Marna Haugen Burøe, Lene Orvik og Ida Wulff har i likhet med Sophie Elise ikke ønsket å kommentere saken.
Botox, Restylane og operasjoner for å endre på utseende forekommer hyppig blant Norges toppbloggere.